Document ID: 32004D0593

EUROOPAN PARLAMENTIN JA NEUVOSTON PÄÄTÖS N:o 593/2004/EY,
tehty 21 päivänä heinäkuuta 2004,
monivuotisesta ohjelmasta yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (2001-2005) tehdyn neuvoston päätöksen 2000/819/EY muuttamisesta
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 157 artiklan 3 kohdan,
ottavat huomioon komission ehdotuksen,
ottavat huomioon Euroopan talous- ja sosiaalikomitean lausunnon (1),
kuultuaan alueiden komiteaa,
noudattavat perustamissopimuksen 251 artiklassa tarkoitettua menettelyä (2),
sekä katsovat seuraavaa:
(1)
Marraskuun 5 päivänä 1997 komissio teki päätöksen 97/761/EY (3) yhteisön pk-yrityksille suunnatun kansalliset rajat ylittävien yhteisyritysten perustamiseen tarkoitetun tukimekanismin hyväksymisestä.
(2)
ETF-käynnistysjärjestelmä, eurooppalaisia yhteisyrityksiä (JEV) koskeva ohjelma ja pk-yritysten takausjärjestelmä ovat toimenpiteitä, joista säädetään 19 päivänä toukokuuta 1998 tehdyssä neuvoston päätöksessä 98/347/EY innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä - Kasvua ja työllisyyttä koskeva aloite (4).
(3)
Päätöksellä 2000/819/EY (5) perustetun monivuotisen ohjelman tarkoituksena on parantaa yritysten rahoitusympäristöä erityisesti parantamalla ETF-käynnistysjärjestelmän toimivuutta, muuttamalla pk-yritysten takausjärjestelmää sekä JEV-ohjelman osalta käyttämällä kansainvälistä kumppanuutta suunnittelevien yritysten hyväksi 31 päivään joulukuuta 2000 voimassa olevia sitoumuksia päätöksen 98/347/EY mukaisesti.
(4)
ETF-käynnistysjärjestelmällä, JEV-ohjelmalla ja pk-yritysten takausjärjestelmällä on pyrittävä torjumaan tehokkaasti markkinoiden toimintahäiriöt pk-yritysten riskipääoman saannin osalta tehostamalla sekä yksityisen että julkisen sektorin toimijoiden osallistumista siten, että pyritään saavuttamaan 100 prosentin jakoaste.
(5)
Päätöksen 2000/819/EY liitteessä II olevan IV kohdan mukaan kokemus on osoittanut, että JEV-ohjelmaa on tarpeen yksinkertaistaa, jotta rahoituksen välittäjät ja komission yksiköt voisivat käsitellä nopeasti pk-yritysten rahoituspyynnöt ja jotta voitaisiin valvoa, että yhteisön resursseja käytetään asianmukaisesti. Siinä todettiin myös, että komissio tarkasteli hyväksymisperusteiden mukauttamismahdollisuuksia, jotta voitaisiin paremmin ottaa huomioon pk-yritysten tarpeet kansainvälisten investointien yhteydessä, mukaan luettuna hakijamaat.
(6)
Euroopan parlamentti hyväksyi 10 päivänä lokakuuta 2002 päätöslauselman komission kertomuksesta: Kasvua ja työllisyyttä koskeva aloite - Innovatiivisille ja työpaikkoja luoville pienille ja keskisuurille yrityksille (pk-yritykset) tarkoitetut rahoitustukitoimenpiteet (6). Päätöslauselmassa todetaan, että JEV-ohjelma ei ole nykyisessä muodossaan enää asianmukainen.
(7)
Kasvua ja työllisyyttä koskevasta aloitteesta 29 päivänä toukokuuta 2002 annetun komission arvioinnin päätelmissä todetaan, että JEV-ohjelmaa käytetään vähän, työpaikkoja syntyy rajoitetusti ja hallinnolliset kustannukset ovat erittäin korkeat ja että JEV-ohjelma olisi lakkautettava mahdollisimman pian.
(8)
Kustannustehokkuutta koskevista syistä yhteisön olisi vetäydyttävä yhä enemmän ohjelmista, joihin sisältyy pienten rahamäärien mikrotason hallinnointia, kuten tapahtuu JEV-ohjelman puitteissa rahoitetuissa hankkeissa.
(9)
Asian huolellisen tarkastelun jälkeen on todettava, että JEV-ohjelmaa ei voi yksinkertaistaa merkittävästi, koska kaikki merkittävät muutokset ohjelman rakenteeseen tai hyväksymisperusteisiin muuttaisivat ohjelman luonnetta ja olisivat siksi oikeusperustan (päätös 98/347/EY) soveltamisalan ulkopuolella. Tästä syystä jäljelle jääviä määrärahoja ei voitaisi hyödyntää, eikä määrärahoja voitaisi hyödyntää myöskään aikanaan liittymisneuvotteluja käyneitä maita tai ehdokasmaita koskevien hankkeiden yhteydessä.
(10)
JEV-ohjelman määrärahat myönnettiin JEV-verkoston rahoituksen välittäjien kanssa tehtyjen puitesopimusten perusteella, jolloin komission ja näiden rahoituksen välittäjien välille syntyi suora oikeussuhde. Sen vuoksi voimassa olevien puitesopimusten korvaaminen komission ja pk-yritysten välisillä suorilla oikeudellisilla sopimuksilla, mikä olisi johtanut kyseisen ohjelman yksinkertaistamiseen ja parantanut yhteisön taloudellisten etujen suojelua, ei ole mahdollista.
(11)
Vain vähäiset menettelymuutokset ovat mahdollisia ilman jäljellä olevien määrärahojen menettämistä. Nämä muutokset ovat riittämättömiä sen varmistamiseksi, että JEV-ohjelman toimivuus paranisi merkittävästi.
(12)
Jäljellä olevia määrärahoja ei voi hyödyntää aikanaan liittymisneuvotteluja käyneitä maita tai ehdokasmaita koskevien hankkeiden yhteydessä, koska nämä määrärahat myönnettiin kasvua ja työllisyyttä koskevan aloitteen (1998-2000) puitteissa, ja ne on siksi varattu ainoastaan niille valtioille, jotka ovat Euroopan unionin ja Euroopan talousalueen jäseniä päätöksen 98/347/EY säännösten mukaisesti.
(13)
Sen jälkeen kun kaksi muuta eurooppalaista kansalliset rajat ylittävää yhteisyritysohjelmaa - Aasian, Latinalaisen Amerikan, Välimeren alueen maita sekä Etelä-Afrikan tasavaltaa (ALAMEDSA-maita) koskeva EC Investment Partners -rahoitusväline (ECIP) ja Keski- ja Itä-Euroopan maita (KIE-maita) sekä uusia itsenäisiä valtioita (UIV-maita) koskeva ohjelma pk-yrityksiä koskevien yhteisyritysten ja muiden yhteistyösopimusten edistämiseksi (JOP) - lakkautettiin vuosina 1999 ja 2000, monet JEV-verkoston rahoituksen välittäjät ovat vähentäneet toimintaansa JEV-ohjelmassa tai lakkauttaneet sen kokonaan pk-yritysten vähäisen hakemusten määrän vuoksi, mikä on johtanut siihen, että useimmissa jäsenvaltioissa hakemuksen jättämiseen ohjelmaan osallistumiseksi ei ole enää mahdollisuutta.
(14)
Arvioinnin selkeiden päätelmien perusteella JEV-ohjelman korvaamista vastaavalla ohjelmalla ei pidetä tarkoituksenmukaisena.
(15)
JEV-ohjelman lakkauttamisen ei pitäisi vaikuttaa yhteisön, rahoituksen välittäjien tai edunsaajien (pk-yritykset) oikeuksiin ja velvoitteisiin jo hyväksyttyjen hankkeiden osalta.
(16)
Perustettujen oikeuksien kunnioittamiseksi rahoituksen välittäjien olisi voitava esittää pk-yritysten rahoitushakemuksia vielä tietyn ajan tämän päätöksen tekemisen jälkeen.
(17)
Euroopan parlamentti hyväksyi 23 päivänä lokakuuta 2003 yrittäjyyttä Euroopassa koskevan päätöslauselman, jossa se vaatii sellaisen järjestelmän perustamista, joka helpottaa etenkin pienten yritysten ja mikroyritysten mahdollisuutta saada Euroopan investointipankin tai Euroopan investointirahaston varoja uutta teknologiaa koskeviin investointeihin sekä koulutukseen liittyviin investointeihin.
(18)
Kuten Barcelonassa kokoontunut Eurooppa-neuvosto esitti, pk-yritysten innovaatiotoiminnan, tutkimuksen ja kehittämisen sekä yrittäjyyden edistämiseksi olisi saatava aikaan suotuisa toimintaympäristö, joka edistää tutkimus- ja kehitystyön rahoittamista yksityisillä investoinneilla, erityisesti riskipääomalla.
(19)
Komissio on sitoutunut uudistamaan nykyistä yrityksiä ja yrittäjyyttä koskevaa monivuotista ohjelmaa hyvissä ajoin ottaen huomioon tarve edistää yritysten ja liike-elämän järjestöjen välistä yhteistyötä sekä tukea pienten yritysten ja mikroyritysten sekä käsi- ja taideteollisuusyritysten horisontaalisten ja alakohtaisten ammattijärjestöjen välistä vuoropuhelua.
(20)
Marraskuun 26 päivänä 2002 kokoontunut neuvosto totesi, että jäsenvaltioiden, komission ja rahoituslaitosten olisi harkittava, miten bioteknologian rahoituspuitteita voitaisiin parantaa.
(21)
Marraskuun 21 päivänä 2002 antamassaan päätöslauselmassa biotieteistä ja bioteknologiasta (7) Euroopan parlamentti esitti, että komission olisi löydettävä keinot käynnistymisvaiheessa olevien bioteknologiayritysten riittämätöntä rahoitusta koskevan ongelman voittamiseksi ja pyysi Euroopan investointipankkia harkitsemaan myönteisesti jatkotoimia.
(22)
Päätös 2000/819/EY olisi muutettava vastaavasti,
OVAT TEHNEET TÄMÄN PÄÄTÖKSEN:
1 artikla
Muutetaan päätös 2000/819/EY seuraavasti:
1)
Korvataan 5 artiklan 1 kohta seuraavasti:
”1. Komissio toimittaa Euroopan parlamentille ja neuvostolle tämän ohjelman rahoitusvälineiden täytäntöönpanosta vuosikertomuksen vuodelta 2004 sekä vastaavan loppukertomuksen vuodelta 2005 (viimeinen vuosi).”
2)
Muutetaan liite I seuraavasti:
a)
Korvataan 4 kohdan a alakohdan i alakohdan ensimmäisen luetelmakohdan ensimmäinen virke seuraavasti:
”-
hankkimalla omistusosuuksia asianomaisissa erikoistuneissa riskipääomarahastoissa, erityisesti alkurahoitusrahastoissa, pienehköissä rahastoissa, alueellisissa rahastoissa tai rahastoissa, jotka ovat keskittyneet erityisaloihin tai -teknologioihin, tai tutkimusta ja kehitystä rahoittavissa riskipääomarahastoissa, esimerkiksi tiede- ja tutkimuskeskuksiin liittyvissä rahastoissa, jotka puolestaan myöntävät riskipääomaa pk-yrityksille.”
b)
Lisätään 4 kohdan a alakohdan i alakohtaan alakohta seuraavasti:
”Käynnistysvaiheen määritellään yleensä kestävän enintään viisi vuotta. Tietyillä huipputeknologian, erityisesti biotieteiden, aloilla käynnistysvaihe voi kuitenkin olla enintään 10 vuotta, mikä vastaa näille erityisaloille tyypillistä pitkää tuotekehitys- ja kokeiluvaihetta ennen tuotteiden kaupallistamista.”
c)
Lisätään 4 kohdan a alakohdan iv alakohtaan alakohdat seuraavasti:
”Eurooppalainen yhteisyritysohjelma lakkautetaan.
Rahoituksen välittäjät voivat esittää pk-yritysten rahoitushakemuksia komissiolle 29 päivään joulukuuta 2004 saakka.
Hakemukset ja hankkeet käsitellään innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä - Kasvua ja työllisyyttä koskeva aloite 19 päivänä toukokuuta 1998 tehdyn neuvoston päätöksen 98/347/EY (8) 4 artiklan ja liitteen II mukaisesti.
d)
Poistetaan 5 kohdan ensimmäisestä luetelmakohdasta sana ”viidennen”.
3)
Poistetaan liitteessä II oleva IV kohta.
2 artikla
Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
3 artikla
Tämä päätös on osoitettu kaikille jäsenvaltioille.
Tehty Strasbourgissa 21 päivänä heinäkuuta 2004.

Labels: 2
19
4